Návrh na zmenu akcionárov akciovej spoločnosti SARIO a zrušenie úloh z uznesenia vlády Slovenskej republiky č. 301 z 10. mája 2000

	Vo Finančnom memorande PHARE v roku 1995 bol schválený program na podporu exportu, financovaný zo zdrojov programu PHARE 1997 vo výške 6 mil. EURO, s implementáciou do októbra 2000. V roku 1996 bol na základe rozhodnutia vlády SR vyčlenený z týchto zdrojov 1 mil. EURO na podporu priamych zahraničných investícií a tieto prostriedky boli pridelené a.s. SNAZIR. Voči Európskej komisii zostalo však beneficientom obidvoch programov Ministerstvo hospodárstva Slovenskej republiky (ďalej len „MH SR“), nakoľko Fond národného majetku, ktorý bol 100 % akcionárom a.s. SNAZIR, nemohol z hľadiska svojej právnej podstaty vystupovať ako partner Európskej komisie. Rozdelenie programu exportu na dva programy a ich dislokácia na dve rôzne projektové implementačné jednotky (ďalej len „PIU“) spôsobili problémy v systéme implementácie z hľadiska predpisov Európskej komisie, čo vyústilo do niekoľkých auditov obidvoch programov zo strany Európskej komisie, vykonaných na prelome rokov 1998 – 1999 audítorskou spoločnosťou OMAS. Audítorské správy vyhodnotili programy samostatne s nasledovným nálezom:

-	PIU PHARE v pôsobnosti MH SR, zabezpečujúca implementáciu Národného programu na podporu exportu, ako pôvodného základného programu a jej činnosť boli hodnotené bez výhrad a to tak z pohľadu čerpania finančných zdrojov PHARE, ako aj z pohľadu implementačného procesu;
-	PIU v pôsobnosti a.s. SNAZIR, ako oddelená časť základného programu, bola hodnotená s výhradami, a to ako v disciplíne čerpania finančných zdrojov PHARE, tak aj v procese implementácie.

V roku 1999 MH SR pripravilo podklady pre zabezpečenie finančných zdrojov na pokračovanie obidvoch programov prostredníctvom Finančného memoranda PHARE 1999. Európska komisia, s ohľadom na výsledky auditu a s ohľadom na skutočnosť, že MH SR bolo beneficientom obidvoch programov, podmienila čerpanie zdrojov zlúčením obidvoch PIU do jednej organizačnej jednotky. Na základe uvedeného MH SR pripravilo návrh na vytvorenie „Agentúry“, ktorá by vznikla zlúčením obidvoch PIU, a.s. SNAZIR a Fondu na podporu zahraničného obchodu (ďalej len „FPZO“). Uvedený návrh nezískal podporu Asociácie zamestnávateľských zväzov a združení a FPZO a nerealizoval sa. Navrhnutý bol model „Agentúry“, ktorý navrhoval zlúčenie obidvoch PIU a spoločnosti a.s. SNAZIR. Vláda SR v súlade s kompetenciami MH SR v oblasti priamych zahraničných investícií svojím uznesením č. 198/1999 schválila presun a.s. SNAZIR do priamej pôsobnosti MH SR a jeho transformáciu na príspevkovú organizáciu. Presun sa však neuskutočnil, nakoľko MH SR nemalo v roku 1999 pre tento presun vytvorené zdroje vo svojej rozpočtovej kapitole („hodnota prevodu“ bola odhadovaná na 15 – 18 mil. Sk). MH SR preto následne iniciovalo uznesením vlády SR č. 303/1999 podpísanie príkaznej zmluvy o výkone akcionárskych práv s Fondom národného majetku SR. Príkazná zmluva nebola podpísaná, nakoľko Fond národného majetku SR nesúhlasil s prevodom majoritných akcionárskych práv na MH SR.

Ako náhradné riešenie navrhlo MH SR, po rokovaniach s vedením FPZO a Asociácie zamestnávateľských zväzov a združení, vytvorenie uvedenej „Agentúry“ zlúčením obidvoch PIU a transformáciou FPZO. Úlohou C.4. z uznesenia vlády SR č. 499/1999 bolo uložené MH SR na tento účel zabezpečiť sústredenie finančných zdrojov FPZO, obidvoch PIU a štátneho rozpočtu pre rok 2000. Uznesením vlády SR č. 303/1999  bolo uložené Ministerstvu financií SR (ďalej len „MF SR“), rozpočtovať pre MH SR finančné prostriedky na kofinancovanie programov PHARE v rámci zriadenej „Agentúry“. Novelou zákona o FPZO v roku 1999 bol vytvorený priestor pre čerpanie prostriedkov PHARE pre obidva programy (novela zákona riešila podporu obchodu a investícií v rámci príspevkových programov FPZO), nie však prostredníctvom a.s. SNAZIR, ktorý vo svojej činnosti nemal zahrnuté proexportné programy. Vyššie uvedené uznesenie schválilo tiež Memorandum o porozumení k zriadeniu agentúry, podpísané podpredsedom vlády SR pre európsku integráciu, ministrom hospodárstva SR a veľvyslancom Delegatúry Európskej komisie v SR. Podmienky memoranda boli zapracované do Finančného memoranda 1999, ktorým boli potvrdené zdroje PHARE pre rozpočtové obdobie 2000 – 2002. 

Po prijatí novely zákona o FPZO č. 304/1999 Z. z., MH SR zahájilo práce spojené s jeho transformáciou na „Agentúru“. Na podnet podpredsedu vlády SR pre ekonomiku bol tento proces prerušený a navrhnuté bolo založenie združenia právnických osôb z a.s. SNAZIR a FPZO. Združenie SARIO bolo založené v marci 2000. Združenie vypracovalo organizačnú štruktúru a obchodný plán, ktoré neboli prijaté Delegatúrou Európskej komisie v Bratislave. Združenie SARIO nemalo vyjasnené postavenie voči a.s. SNAZIR a pri rozbehu činnosti narazilo na rozpor so zákonom o štátnej pomoci vo vzťahu k a.s. SNAZIR (príspevok na prevádzku a.s. je v rozpore so zákonom o štátnej pomoci, existoval tiež rozpor s pravidlami EÚ). Združenie SARIO nebolo funkčné a nezahájilo činnosť. 

Na ďalší podnet podpredsedu vlády SR pre ekonomiku bolo dňa 10.5.2000 pri prerokovaní materiálu „Opatrenia na podporu významných zahraničných investícií“ prijaté uznesenie vlády SR č. 301/2000, ktoré stanovilo postupy tvorby a sfunkčnenia agentúry SARIO ako akciovej spoločnosti. Jednotlivé úlohy uznesenia vlády č. 301/2000 neboli plnené, nakoľko ich plneniu bránili legislatívne prekážky, predovšetkým:

-	zákon NR SR č. 303/1995 Zb. o rozpočtových pravidlách, ktorý neumožňoval prevod akcií na ministerstvá; uvedený rozpor bol vyriešený novelou zákona pod číslom 441/2000 Z. z. s účinnosťou od 1.1.2001. 

-	zákon č. 379/1996 Z. z. o Fonde na podporu zahraničného obchodu vrátane jeho novely č. 304/1999 Z. z., ktorý neumožňoval bezodplatný prevod majetku a činnosti z Fondu na podporu zahraničného obchodu do a.s. SARIO; prevod sa preto neuskutočnil.

Delegatúra Európskej komisie uznala dňa 13. februára 2001 a.s. SARIO za funkčnú  v súlade s podmienkami, stanovenými Európskou komisiou vo Finančnom memorande Národného programu Phare 1999 pre program „SR 9906.01 - Podpora zahraničných investícií a exportu“. Nakoľko obchodná spoločnosť a.s. SARIO nespĺňala podmienky implementačnej agentúry pre financovanie projektov Phare, bola definovaná ako implementačná jednotka v pôsobnosti MH SR. Voči Delegatúre Európskej komisie v tom čase nebola tiež splnená ďalšia podmienka pre alokáciu prostriedkov v rámci programu PHARE SR 9906.01 – „štátne vlastníctvo“ uvedenej akciovej spoločnosti, pre ktoré však boli vytvorené podmienky novelou zákona č. 303/1995 Zb. o rozpočtových pravidlách. Prevod akcií bol predmetom rokovania vlády Slovenskej republiky dňa 28. 3. 2001. Prijaté bolo uznesenie vlády SR č. 279/2001, ktorým sa odsúhlasil predaj akcií a.s. SARIO na jednotlivé ministerstvá a Úrad vlády SR v nominálnej hodnote 1 000,- Sk za 1 akciu a nie za symbolickú cenu, ako to ukladala úloha B.11. z uznesenia vlády SR č. 301/2000. Prí príprave prevodu akcií Fond národného majetku Slovenskej republiky zistil, že predstavenstvo a.s. SARIO neuskutočnilo zmenu emitenta v Stredisku cenných papierov a akcie stále znejú na a.s. SNAZIR. Zápis o zmene emitenta v Stredisku cenných papierov bol vykonaný až 17. mája 2001. Prevod ďalej viazol z dôvodu nezabezpečenia rozpočtových zdrojov v rozpočtových kapitolách nadobúdateľov. Keďže uznesením vlády SR č. 279/2001 bola odsúhlasená splatnosť akcií do konca roku 2002, súčasne so zmluvou o prevode akcií kúpou, Fond národného majetku s nadobúdateľmi uzatvoril aj zmluvu o založení cenných papierov, s podmienkou ich splatenia do 30. 6. 2002.

Dňa 27. júla 2001 sa konalo valné zhromaždenie akcionárov. Valného zhromaždenia sa zúčastnili len 4 akcionári s hlasovacím právom a 1 akcionár bez hlasovacieho práva. Do termínu konania valného zhromaždenie neboli prevedené akcie na Ministerstvo výstavby a regionálneho rozvoja SR a Ministerstvo práce, sociálnych vecí a rodiny SR. Fond národného majetku, ako držiteľ týchto akcionárskych podielov, sa valného zhromaždenia nezúčastnil. Návrhy Ministerstva hospodárstva SR boli na tomto valnom zhromaždení prehlasované.

Uvedené valné zhromaždenie ukázalo, že pri existujúcom pomere podiele akcií a s ním súvisiacich akcionárskych práv, Ministerstvo hospodárstva Slovenskej republiky, ktoré má kompetencie a povinnosti v oblasti zahraničných investícií a zahraničného obchodu, nemôže zabezpečiť ich reálny výkon a tým ani prevziať zodpovednosť za splnenie programu PHARE SR 9906.01, na čo reagoval svojím listom na ministra hospodárstva aj vedúci Delegatúry Europskej únie Walter Rochel s tým, že podmienil alokáciu zdrojov PHARE na vyššie uvedený program vyjasnením problémov okolo fungovania a.s. SARIO do konca augusta 2001. Na základe uvedeného podpredsedníčka vlády Slovenskej republiky pre európsku integráciu Kadlečíková iniciovala dňa 7. augusta 2001 stretnutie s podpredsedom vlády Slovenskej republiky pre ekonomiku, ministrom hospodárstva a ministerkou financií, výsledkom ktorého bola dohoda o zmene počtu akcionárov v a.s. SARIO. 

Vývoj v oblasti zakladania spoločnosti a prevodu akcií a.s. SARIO vyvolal neplatnosť niektorých úloh z uznesenia vlády SR č. 301/2000. Ide o nasledovné úlohy, ktorých platnosť požaduje minister hospodárstva zrušiť:

-	úloha B.2. „zabezpečiť presun hlavných aktivít a zamestnancov Fondu na podporu zahraničného obchodu do a. s. SARIO a pripraviť ukončenie existencie Fondu na podporu zahraničného obchodu“

Zákon č. 379/1996 Z. z. o Fonde na podporu zahraničného obchodu vrátane jeho novely č. 304/1999 Z. z., ktorý neumožňoval bezodplatný prevod majetku a činnosti z Fondu na podporu zahraničného obchodu do a.s. SARIO; prevod sa preto neuskutočnil. Zrušenie Fondu na podporu zahraničného obchodu bude vykonané legislatívnou cestou do konca roku 2001. 

-	úloha B.9. „vymenovať koordinátora zodpovedného za styk s a.s. SARIO a potenciálnymi významnými zahraničnými investormi“

Úloha je neaktuálna pri zníženom počte 3 akcionárov. Zastúpenie akcionárov bude riešené ich zastúpením v správnom a dozornom orgáne. Na posudzovanie návrhov v oblasti príspevkových programov a programu PHARE bude vytvorený výbor so zastúpením akcionárov, a.s. SARIO a zástupcov reprezentatívnych zložiek podnikateľskej sféry.

-	úloha B.10. „získať akcionárske práva k akciám a.s. SNAZIR“

Úloha je neaktuálna, v Stredisku cenných papierov bola dňa 17. 5. 2001 vykonaná zmena emitenta akcií na a. s. SARIO.

-	úloha B.11. „odkúpiť za symbolickú cenu akcie a.s. SNAZIR od Fondu národného majetku Slovenskej republiky“

Úloha je neaktuálna, akcie boli prevedené na akcie a.s. SARIO a uznesením vlády SR č. 279/2001, úlohou C.1. bol odsúhlasený predaj akcií v nominálnej hodnote 1 akcia za 1 000,- Sk so splatnosťou do konca roku 2002.